PALANGOS MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL darbo vietoms būtinų sąlygų palangos miesto savivaldybės administracijoje

2020 m. birželio 17 d. Nr. A1-827

Palanga

Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, įgyvendindama Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. birželio 16 d. sprendimą Nr. V-1471 „Dėl valstybės ir savivaldybių institucijų, įstaigų, valstybės ir savivaldybių valdomų įmonių darbo vietoms būtinų sąlygų“:

1. Nustatau, kad nuo 2020-06-17 Palangos miesto savivaldybės administracijoje darbas organizuojamas ir interesantai aptarnaujami Palangos miesto savivaldybės administracijos patalpose, užtikrinant Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimu nustatytas būtinos visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas, tokia seka:

1.1. asmenys prioriteto tvarka aptarnaujami Palangos miesto savivaldybės administracijos darbo valandomis susisiekus su administracinę paslaugą teikiančiais darbuotojais www.palanga.lt svetainėje nurodytais kontaktais;

1.2. valstybės tarnautojas interesantą užregistruoja priėmimui Palangos miesto savivaldybės administracijos patalpose. Ribojant vienu metu aptarnaujamų asmenų skaičių, interesantui rezervuojamas konkretus atvykimo laikas ir užtikrinami saugos reikalavimai. Interesantai po vieną aptarnaujami Palangos miesto savivaldybės administracijos veiklos ir socialinės rūpybos klausimais interesantų priėmimo patalpose, esančiose Vytauto 112, Palangoje, civilinės metrikacijos klausimais – Kęstučio g. 19, Palangoje;

1.3. apribojamas valstybės tarnautojo fizinis kontaktas su interesantu, išlaikant ne mažesnį kaip 1 metro atstumą vienas nuo kito arba atskiriant darbo vietą nuo interesanto pertvaromis;

1.4. jeigu nėra įrengtos pertvaros, valstybės tarnautojai kontaktuodami su interesantais ir interesantai privalo dėvėti burną ir nosį dengiančias apsaugos priemones (veido kaukes, respiratorius ar kitas priemones).

2. Nurodau visiems Palangos miesto savivaldybės administracijos darbuotojams ir tarnautojams (toliau tekste – darbuotojai):

2.1. dėvėti nosį ir burną dengiančias apsaugos priemones (veido kaukes, respiratorius ar kitas priemones), organizuojant susirinkimus, pasitarimus patalpoje;

2.2. nedirbti, jeigu jiems yra privaloma izoliacija, izoliacijos laikotarpiu, išskyrus darbuotojus, dirbančius nuotoliniu būdu arba gavus Nacionalinio visuomenės sveikatos centro prie Sveikatos apsaugos ministerijos (toliau tekste – NVSC) leidimą;

2.3. nedelsiant susisiekti su savo šeimos gydytoju konsultacijai nuotoliniu būdu arba konsultuotis Karštąja koronaviruso linija tel. 1808, jeigu pasireiškia ūmių viršutinių kvėpavimo takų infekcijų ir kitų užkrečiamųjų ligų požymių (pvz., karščiavimas (37,3° C ir daugiau), sloga, kosulys, pasunkėjęs kvėpavimas, vėmimas, viduriavimas ir pan.);

2.4. sužinojus apie nustatytą COVID-19 ligą (koronaviruso infekciją), apie tai informuoti NVSC, bendradarbiauti su NVSC nustatant sąlytį turėjusius asmenis ir jiems taikant 14 dienų izoliaciją;

2.5. ne rečiau kaip 1 kartą per valandą vėdinti savo nuolatinės darbo vietos patalpas, užtikrinti darbo vietos švarą ir tvarką.

3. Pavedu:

3.1. Palangos miesto savivaldybės administracijos Bendrajam skyriui:

3.1.1. prie įėjimų į Palangos miesto savivaldybės administracijos patalpas pateikti informaciją:

3.1.1.1. apie interesantų asmens higienos laikymosi būtinybę (rankų higiena, kosėjimo, čiaudėjimo etiketas ir kt.);

3.1.1.2. jei nėra įrengtos pertvaros, įstaigoje aptarnaujami tik nosį ir burną dengiančias apsaugos priemones (veido kaukes, respiratorius ar kitas priemones) dėvintys interesantai;

3.1.1.3. kad įstaigoje neaptarnaujami interesantai, turintys ūmių viršutinių kvėpavimo takų infekcijų požymių (pvz., karščiavimas, sloga, kosulys, pasunkėjęs kvėpavimas ir pan.);

3.1.2. sudaryti galimybę tinkamai darbuotojų ir interesantų rankų higienai ir (ar) dezinfekcijai – prie įėjimų į Palangos miesto savivaldybės administracijos patalpas ir sanitarinį mazgą gerai matomoje vietoje pakabinti darbuotojų ir interesantų rankų dezinfekcijai skirtą priemonę, rankų plovimo ir (ar) dezinfekcijos vaizdines rekomendacijas;

3.1.3. vėdinti bendras patalpas ne rečiau kaip 1 kartą per valandą;

3.1.4. dažnai liečiamus paviršius (durų rankenos, elektros jungikliai, kėdžių atramos ir kt.) valyti paviršiams valyti skirtu valikliu kaip galima dažniau, bet ne rečiau kaip 2 kartus per dieną;

3.1.5. kitą aplinkos valymą ir dezinfekciją atlikti vadovaujantis Rekomendacijomis dezinfekcijai sveikatos priežiūros įstaigose ir ne sveikatos priežiūros patalpose (ne sveikatos priežiūros sektorius, įtarus ar patvirtinus COVID-19 atvejį);

3.1.6. užtikrinti, kad darbo vietos ir darbo vietų aplinka atitiktų darbuotojų saugos ir sveikatos norminių teisės aktų reikalavimus;

3.2. darbuotojams, teikiantiems administracines paslaugas, interesantų aptarnavimo patalpose metu užtikrinti šio įsakymo 1 punkte nurodytų reikalavimų laikymąsi;

3.3. Palangos miesto savivaldybės administracijos Komunikacijos ir e. paslaugų skyriui viešai paskelbti apie šio įsakymo 1 punkte nustatytas interesantų aptarnavimo sąlygas.

4. Pripažįstu nuo 2020-06-17 netekusiais galios Palangos miesto savivaldybės administracijos direktoriaus 2020 m. birželio 8 d. įsakymo Nr. A1-738 „Dėl darbo vietoms būtinų sąlygų Palangos miesto savivaldybės administracijoje“ 1–3 punktus.

Direktoriaus pavaduotoja,

pavaduojanti Direktorių	Violeta Staskonienė